Hlina, Alojz, poslanec NR SR (2014-10-15):
Vážená pani predsedajúca, vážený pán minister, vážené kolegyne, kolegovia, vážená pani spravodajkyňa. Ináč je zaujímavé, že sa nakoniec dopracujeme, jak sa boria mýty. Môj predrečník to naozaj dobre povedal, že keď niekomu vyhovuje, tak sa z niečoho spraví mýtus, ale dá sa relatívne ľahko zboriť. To treba asi aj naozaj povedať, lebo prísne vzaté, keď to takto si rozoberieme, tak to nie je až také tragické a okrem iného, títo mladí, lebo ja to podľa seba, ja som skončil školu, zobral som tašku a šiel som. Viete, moja mobilita bola radovo iná. Je iná mobilita mladého človeka, zoberie tašku a ide. Ale niekto 45-ročný má záväzky, má deti, má, tak je asi tá mobilita o niečo iná. Čiže tá konkurenčná výhoda na trhu práce pri určitej vekovej kategórii je iná. Čiže aj to sú veci, ktoré treba zohľadňovať. A viete, tá štatistika slúži niekomu, niekedy vie veľmi dobre poslúžiť. To aj Churchill vedel o tom svoje a naozaj, že možno prísne vzaté, keby sme ho tak zobrali, že v tej kategórii, v tej 45 alebo nejakej, že by ste spravili nezamestnanosť tých, ktorí nie sú na dovolenke. Alebo jak, viete, nenapadá ma narýchlo nejaký príklad, ja nechcem povedať, že tí, čo študujú, sú na dovolenke, ale naozaj tú metodiku by sme mali upraviť a zohľadniť tie skutočnosti, že niektorí nie sú nezamestnaní, ale robia niečo, už štát im pomáha tým, že im zabezpečilo školstvo, už študujú. (Reakcia z pléna.) No vidíte, tak aj v Európe sa môžu mýliť, to ešte neznamená, to ako keby bolo, že v Moskve povedali, no v Moskve povedali a čo? No však povedali a mýlili sa, ale my sme sa to báli povedať. Teraz keď sa niekto mýli, tak môžeme povedať, že je tam, niečo nesedí. Lebo to navodzuje atmosféru, že proste je to nejaké, že úplne vychýlené z osi, hej, a nakoniec zistíme na jednoduchom grafe, že to až tak vychýlené z osi nie je, hej? A druhá vec, že mladí môžu zobrať tašku a ísť, na rozdiel od niekoho, hej? A my by sme práveže mali povzbudzovať tých mladých, zoberte tašku, ja nehovorím, že zoberte tašku a choďte do Rakúska, aj keď, mimochodom, ja keď som prišiel do Bratislavy, som robil za 1 200 korún mesačne a aby som to mohol robiť, som chodil cez víkend nakladať sliepky do Rakúska. No, no hold, pečené kurčatá nepadajú ani dneska nikomu, že nevsúvajme tým ľudom, že čakajte, nedočkáte sa ničoho. Nečakajte, choďte. Keď môžete, choďte, už či do Bratislavy, či do okresného mesta, či do krajského alebo do Rakúska, choďte, vyskúšajte, lebo máte tú výhodu. To treba v tých mladých ľuďoch posilňovať, hej, ale to vlastne súvisí s tým, čo je tu, jak keby hrach na stenu hádzal, aj s tým, že tí ľudia majú ten pocit, že to má zmysel, hej? U nás to ste urobili. To je na úrovni obrovskej až sabotáže, že tým mladým ľudom beriete vedomie, že má zmysel byť najlepší, lebo u nás nemá zmysel byť najlepší. Načo? U nás má zmysel byť v SMER-e, alebo má zmysel byť niekde, ale nemá zmysel ráno skoro vstať, večer neskoro si líhať, študovať, pracovať, nemá. Tu neuspejete v tejto krajine. Tu uspejú, toto je najväčšia tragédia toho celého, tam, tam to sú najväčšie národohospodárske škody, čo na tých mladých ľuďoch robíte. Aj tento mechanizmus môže v zásade, že jeden dobre chcel, ale celé to pokazil. Alebo niekto iný, to tu pán Beblavý používa, že chceli sme len to najlepšie, dopadlo to tak, ako vždy. By som povedal (povedané so smiechom) Černomyrdin. Ale to sú naozaj veci, ktorými by sme sa mohli poučiť a ja, ja vám poviem aj poučenie, no zabudol som si ten papier, ale ja možno aj si to pamätám. Asistent mi spracoval Spišskú Novú Ves obdobie 1. 10. 2013 až 31. 12. 2013, myslím 47 zmlúv, myslím 97 pracovných miest, myslím 400-tisíc eur celkové náklady, ale z tých 47 zmlúv bolo 36 zmlúv v nevýrobných činnostiach. Myslím, že 6 predavačov, šesťkrát bola poskytnutá dotácia na pozíciu predavač, dvakrát na obchodný zástupca. To je podľa mňa úplne pomýlené. To je dokonca na úrovni absurdity, to by jeden neuveril. Samozrejme najväčšiu absurditu, akú ste kedy urobili, bol Krutý. To už aj tomu, to máme čas, o tom sa ešte bude rozprávať. Aleže nielen Krutý, ale celkovo je to systémová chyba. Celé je to systémová chyba, hej, že keď ste proste zo 47 zmlúv dali 36-krát dotáciu na nevýrobnú činnosť, obsluha solária, ja len na rýchlo, čo si pamätám, obsluha solária, predavači 6-krát, pracovník čerpacej pumpy a z výrobní tam som, bol stolár, myslím raz, pomocník na stavbe raz, IT špecialista myslím, že raz, no nech dvakrát. Rozumiete, že proste to je, to nie je správne, proste z toho existujúceho vieme, že to je zlé. A teraz ideme pritvrdiť, ideme ďalej. Ideme dať do toho väčšie peniaze a ja naozaj tiež neviem, už to tu zaznelo, že čo bude tým rozhodujúcim mechanizmom na to, aby to malo aký-taký význam. My sme chceli pripraviť pozmeňujúci návrh, ale dáme to samostatne, lebo je to relatívne náročné a samostatný návrh zákona, že už keď to teda do toho ideme, tak nech to má aspoň význam, hej? A ja poviem len ideovo, že ten návrh, alebo čo by ste vy mali, lebo ja som si pozrel vašu spoločnú správu, počkal som si pozmeňováky, nikto tu nie je, čiže nepríde nejaký pozmeňovací návrh, ktorý by cizeloval metodiku toho prideľovania. Nepríde už, nemá šancu, už budeme len hlasovať a, a akčné, ja neviem koľkatky to sú, tie zamestnanecké výbory v okrese Spišská Nová Ves, bude rozhodovať ďalej, že koľkým na predajňu dajú a koľkým na predajňu nedajú. No zoberte si tú absurditu, že niekto dostane dotáciu na predajňu, no ja tomu žasnem, to by som, ja by som tomu neveril, že to je možné, len my sme sa, žiaľ, k tomu dopracovali, že je to možné. Čiže nezjaví sa tu žiadna, žiadna nejaká cizelácia, žiadne nejaké, že stanovíme priority a ten náš návrh bude taký, no však môžete, ale ja si poviem, že sme urobili, čo sme mohli. My by sme mali, keď už dáme do toho, povedať, čo je našou prioritou. Čo je našou prioritou? Tam dostala nejaká firma, nejaké group, predajňa telefónov. A ináč ja vám poviem, že možno keby som si dal tú robotu, tak zistím, že tá predajňa telefónov tam bola aj predtým a je aj potom. To znamená, nastal ten efekt, ktorý som vám hovoril v prvom čítaní. A ten efekt tu je toho vytláčania, lebo nikde proste, to tak, viete, no tak po tých regiónoch sa to tak nejako stratí a neviem čo, že či je zamestnaný, či nie je a hento a zrazu sa celý ten projekt zjaví, ako novo vytvorené pracovné miesto. Ale vôbec to nie je novovytvorené pracovné miesto, to je už len vlastne vyčistenie toho celého prostredia. Možno by to stálo za to, keby som mal čas, alebo keby niekto mal čas, by bolo dobré to pozrieť, hej, že, čiže tá cizelácia, to nastavenie priorít by malo v niečom byť a ja si dovolím tvrdiť, že ak má byť v niečom priorita, tak by sme mali rozdeliť, že výrobné a nevýrobné činnosti aspoň. Viete, že podporovať právnikov, podporovať exekútorov, podporovať predajňu proste v porovnaní s tým, že niekto chce niečo vytvárať, lebo to je kľúčový moment, vždycky, ale to vy, socialisti, nikdy nepochopíte. Kľúčový moment je v tom, že niečo vytvoriť. Potom okolo toho môžete robiť služby, ale na začiatku musí byť nejaký produkt, musí, bez toho to naozaj nejde. Ja viem, že vy si myslíte, že nie, ale to naozaj nejde, filozoficky. Čiže my by sme mali tam nastaviť, že áno, sú výrobné činnosti a teraz nehovorím, že to je len lopata. Výrobná činnosť je aj softvérová aplikácia, aj to je výrobná činnosť, to tam, to hej, aby sme sa rozumeli. Ja nie som z doby kamennej, že iba murár, hej, aby sme to nechápali. A keď tí, čo predložia žiadosti do výrobnej, do takýchto výrobných činností, startupy to môžu byť, to môžu byť naozaj veci, ktoré zabezpečia, potom sekundárne zabezpečia iné, zabezpečia aj služby k tomu, lebo už keď niekto niečo niekde robí, tak potrebujú aj tí ľudia aj jesť, už keď robia. Už keď potrebujú jesť, alebo už keď robia, tak ich potrebuje tam niekto doviesť. Viete, že to sú potom, sekundárne sa nabaľujú tie efekty. A až potom, keby sme uspokojili všetky nároky vznesené na podporu vo výrobných činnostiach, tak potom môžu nastupovať nevýrobné činnosti: služby, predajňa. No predajňa je nonsens, ale už, ale už úplne na konci, hej, už úplne na konci. A to už nehovorím o tom, že otázka je, že či máme v sebe nejakú vnútornú brzdu, alebo to treba dať do zákona, že načo neprideľovať tú dotáciu. Že či treba do zákona napísať, že dotácia nemôže byť pridelená exekútorským úradom, ja neviem, finančným poradcom, nejakým finančným ústavom alebo spoločnostiam zaoberajúcim sa nebankovými pôžičkami. Bojím sa, že to v tejto krajine (povedané so smiechom) treba napísať do zákona, viete, že to nie je tuná nejaká stopka, že to jasné, že to sa nehodí, to je, toto zvažujeme dobre, ale každopádne to, to rozdelenie je v tom, že najskôr do toho, kto niečo, niekde, niečo vytvorí. Otázka stojí, možno to bude stáť za to aj dozadu, ale minimálne teraz dopredu možno je pravda, že my sme na tom tak zle, že tie projekty startupové alebo nejaké projekty, že niekto niečo chce vytvoriť, ani v zásade neexistujú, to už by bola veľmi zlá správa pre túto krajinu. To by bolo naozaj smutné, hej? Ale možno pre to budúce, ja aj odporučím prípadne tým ľudom, tento program využite, no však, keď dávajú, tak ber, jak sa hovorí. Využite a napíšte ten projekt v tej sfére toho startupu nejakých aplikácií niečoho, výrobného programu, predložte to tam a my potom spätne budeme môcť cizelovať, že či mali tú hanbu v sebe, ten zamestnanecký výbor, či tam bol nejaký startupový projekt na podporu, ja neviem, 20 mladých ľudí, aby urobil nejakú up-ku na niečo, ja neviem čo, nenapadá ma, ale niečo relevantné. Ale nie, jeho zamestnanecký výber, výbor socialistov proste pridelil na predajňu mobilných telefónov a obsluhu solária. Potom budeme mať niečo v rukách, možno to tu ešte niekoho zaujímať bude, možno to bude pred voľbami, ja neviem, hej, nebojte sa toho. Ja viem, najväčší problém tejto krajiny je v strate dôvery aj v to, že ľudia už ani neveria. Niekedy aj keď máte, oni už ani neveria, že to má zmysel sa prihlásiť, lebo neveria, že to bude správne. To je to isté, čo tu prišiel pán Janhátek s tou pôdou toho 2. 1., pred tým SPF-kom budú tí mladí ľudia stáť, tí mladí poľnohospodári, ja to zabezpečím, nejakých tam zabezpečím, aby boli prví v tom registri a potom budeme sledovať, či sa to naplnilo, to, čo ste deklarovali, alebo ste to mali prichystané ináč. Ale teraz je dôležité, dobre, prosím vás, ak niekto máte niečo, využite to, naozaj to využite, tento program, už keď je taká politická vôľa, nech sa páči. Ale aspoň nech to nedeformuje podnikateľské prostredie v tom, že oni to, vidíte, oni sú to schopní dať na obsluhu solárií. Čiže oni sú to schopní dať hocikde, to je úplne jedno, kde to dajú. A na to, aby sme im mohli povedať, aká je to absurdita, tak treba vytvoriť skutočný projekt, nejaký projekt, niečo, čo naozaj reálne, nech je to, čo sa dá chytiť, čo má nejakú, a keď vám to nedajú, tak im to môžeme, obrazne povedané, oplieskať o hlavu aspoň. Máme sa čoho chytiť a uvidíme, či budú mať tú drzosť v sebe tie zamestnanecké výbory a budú volať do Bratislavy, že komu to vlastne máme dať? Komu to máme dať? Však tu máme kopu žiadostí, tu sú nejakí mladí, chcú vyrábať, ale vieš, náš Fero tu, straník, on tiež chce, solárium si kúpil. To bude zaujímavé zistiť. A toto, to vás chcem povzbudiť, ľudia, prípadne, ktorí chcete, urobte to. Naozaj pre tú spätnú kontrolu a budeme to vyhodnocovať. Viete, dá sa to, dneska sa všetko dá. V dobe Googlu sa všetko dá. Už sa neschovajú. Viete, kým nebol Google sa dalo schovať (povedané so smiechom) a Google je v tomto čarovný, čiže vieme, dajú sa tie veci doháňať, dá sa to niekomu niekde povedať. Ja viem, že to nezaujíma až tak, ale niekoho to predsa len možno chvíľku zaujímať bude. Čiže to je kľúčové. Lebo to je kľúčové, aby sme my podporili to, čo má zmysel podporiť a toho sa bojím, lebo keď vy budete z tých peňazí podporovať obsluhu solárií a zamestnanca čerpacej stanice, tak to sú, to nie sú, že dobré peniaze, to sú premrhané peniaze, to sú toxické peniaze. To sú podľa mňa, ja neviem, kde ani brunejský sultán nevie tak absurdne vynaložiť peniaze, hej, že keď nemá, stratil kontakt s realitou. Toto bude kľúčovým momentom, aby sme toto aspoň, keď to už má byť, nech to má zmysel, nech to niekoho skutočne podporí. Nech skutočne niekde niečo vytvoria. Michalovce, jak by som sa tešil, keby v Michalovciach vytvorili nejakú up-ku, niečo, ja neviem, aby tam bola nejaká firma, viete, že by tam niekto bol, niekto bol, že by tam tí ľudia žili, niečo vytvárali, farmárčili, niečo by urobili, niečo, že by neboli tu, jak neviseli s vypleštenými očami, že čo nám tento štát dá, čo nám Richter sľúbi, kedy príde Fico do kulturáku. Viete, že takto sa nedá žiť, hej? Tí ľudia musia, a to je jedna z možností, tak naozaj prípadne, kto to pozerá, nepozerá, tohto sa treba na túto chvíľu chytiť, aby sme to mohli, ja vám za seba viem sľúbiť, že, a verím, že mi aj kolegovia pomôžu, že to zozbierame, aby sme to mohli vyhodnotiť, že ako efektívny bol ten program, čo sa podarilo, čo sa nepodarilo a možno sa aj podarí to, že keď to takto avizujeme, že už si dajú pozor. Aspoň, že si dajú pozor, že už nebudú robiť také hlúposti, ako urobili doteraz, za čo by teoreticky, nie, to je úplne jasné, my by sme nemali mať schôdzu o odvolaní. Nemala by byť, pán minister, vy ste ináč, vy politicky musíte znášať zodpovednosť, čo vám stvárajú. To malo byť vybavené mimo toho, aby sme my o tom rokovali. Žiaľ, my o tom musíme rokovať, lebo nie je tá vôľa. Problém je, že zdá sa, že už všetci, aj tá rezignácia obrovská, že karty sú už rozdané, nemá to zmysel. Má to zmysel a to chcem povedať, že všetko má zmysel. Pomer vydanej energie sa rovná počtu prijatej energie. Včera Žigovi nezatlieskali. Všetko má zmysel. Včera Žiga sa pokúsil obhájiť to, čo sa nedalo obhájiť a čakal potlesk a potlesk neprišiel. To, keby vás zaujímalo, vám poviem. Má to zmysel. Všetko má zmysel. Aj najväčšia katedrála vzniká z malej tehly. Čiže aj to naše rozprávanie o tom probléme, o tom čo sa tu deje, ako sa deje, prečo sa to deje, má zmysel, lebo niekde to malé horčičné semiačko zapadne a nakoniec z neho môže byť veľký ker. Preto to má zmysel. Čiže nehádžme flintu do žita, že nemá to zmysel. Má to zmysel. Pán minister, žiaľ, vy sa stávate pre túto chvíľu a ste, však to uznajte, vy ste politický predstaviteľ. Ja verím, že vy ste si nezobrali nejaké, ale vy si máte na tom ministerstve urobiť poriadok. Je toto poriadok, že v Spišskej Novej Vsi obsluha turbo solária? Viete, možno špeciálne tú Spišskú Novú Ves budeme musieť rozobrať a pozrieť sa a možno to bude stáť za interpeláciu, či v predložených žiadostiach neboli projekty, ktoré by niečo vytvárali. A to potom by som chcel vidieť tú zodpovednosť toho zamestnaneckého výboru, že dali na obsluhu turbo solária, ale bola tam aj žiadosť nejakej skupiny ľudí, ktorí chceli niečo vyrábať a či to niekto by vedel obhájiť. Ja viem, že v tejto krajine by sa tu niekto bez kúska hanby postavil za tento ambon a povedal, že to viem obhájiť. To sa nedá obhájiť. Ďakujem. (Reakcia z pléna.)